એક જ કૂળના બે દેશો વચ્ચે એવી દુશ્મનાવટ થઈ ગઈ છે કે એક બીજાના નાગરિકોએ વાતચીત કરવી હોય તો કોઈ માધ્યમ નથી. એક જ કુટુંબ બે દેશો વચ્ચે વહેંચાઈ ગયું હોય, તેના માટે સગાનો સંપર્ક કરવો બહુ મુશ્કેલ છે. બંને દેશો વચ્ચે ટેલિફોન લાઇનો નથી. નેટ પર ઉત્તર કોરિયામાં પ્રતિબંધ જેવું છે. નવાઈ લાગશે કે આજના આધુનિક યુગમાં બંને દેશો વચ્ચે માત્ર ત્રીસેક ટેલિફોન લાઇનો છે. તેમાંની કેટલીક રેડક્રોસ સોસાયટીની છે. બંને દેશોમાં રેડક્રોસ સંસ્થા કામ કરે છે. તેમની કચેરીઓને એક બીજા સાથે વાતચીત કરવા માટે ટેલિફોન લાઇનો નાખવા દેવામાં આવી છે. તે સિવાય બંને દેશના નાગરિકો એક બીજા સાથે વાત કરી શકે નહિ. સત્તાવાર રીતે વીઝા મેળવીને થોડી આવનજાવન થાય, પણ તેમાં બહુ સરકારી અડચણો હોય છે.